ROZHODNUTIE KOMISIE
z 23. decembra 2009
o obnove mandátu Európskej skupiny pre etiku vo vede a nových technológiách
(2010/1/EÚ)
EURÓPSKA KOMISIA
so zreteľom na Zmluvu o Európskej únii a Zmluvu o fungovaní Európskej únie,
keďže:
(1)
V novembri 1991 Európska komisia rozhodla o zahrnutí etiky do rozhodovacieho procesu o politikách Spoločenstva v oblasti výskumu a technologického rozvoja, a to prostredníctvom zriadenia skupiny poradcov pre etické dôsledky biotechnológie (SPEB ).
(2)
Komisia sa 16. decembra 1997 rozhodla nahradiť SPEB Európskou skupinou pre etiku vo vede a nových technológiách (ESE) rozšírením mandátu skupiny tak, aby sa vzťahoval na všetky oblasti, v ktorých sa uplatňuje veda a technológia.
(3)
Komisia svojím rozhodnutím z 26. marca 2001 [K(2001) 691] s miernou úpravou obnovila mandát ESE na štyri roky.
(4)
O súčasnom mandáte ESE sa rozhodlo 11. mája 2005 rozhodnutím Komisie 2005/383/ES (1) a o jeho predĺžení rozhodnutím Komisie 2009/757/ES (2).
(5)
V súčasnosti je vhodné obnoviť mandát na obdobie piatich rokov, a zároveň vymenovať nových členov; súčasné rozhodnutie sa však nedotýka možnosti, aby nová Komisia preskúmala obsah mandátu.
(6)
Týmto rozhodnutím sa nahrádza rozhodnutie 2009/757/ES,
PRIJALA TOTO ROZHODNUTIE:
Článok 1
Komisia sa týmto rozhodla obnoviť mandát Európskej skupiny pre etiku vo vede a nových technológiách (ESE) na päťročné obdobie.
Článok 2
Poslanie
Úlohou ESE je radiť Komisii v etických otázkach súvisiacich s vedou a novými technológiami buď na základe žiadosti Komisie, alebo z vlastnej iniciatívy. Parlament a Rada môžu upozorniť Komisiu na otázky, ktoré považujú z hľadiska etiky za veľmi dôležité. Ak sa Komisia obráti na ESE so žiadosťou o stanovisko, určí lehotu, v rámci ktorej má byť toto stanovisko poskytnuté.
Článok 3
Zloženie - Nominácia - Vymenovanie do funkcie
1. Členov ESE vymenúva do funkcie predseda Komisie.
2. Uplatňujú sa tieto pravidlá:
-
Členovia sú nominovaní „ad personam“. Svoju činnosť vykonávajú osobne a požaduje sa, aby Komisii poskytovali poradenstvo nezávisle od akýchkoľvek vonkajších vplyvov. ESE je nezávislá, pluralistická a multidisciplinárna skupina.
-
ESE má najviac 15 členov.
-
Každý člen ESE sa vymenúva na obdobie piatich rokov. Toto vymenovanie je obnoviteľné najviac na dve ďalšie obdobia.
-
Určenie a výber členov ESE sa uskutoční na základe verejnej výzvy na vyjadrenie záujmu. Vo výberovom konaní sa berú na zreteľ aj ďalšie prihlášky, ktoré pochádzajú z iných zdrojov.
-
Zoznam členov ESE Komisia uverejňuje v Úradnom vestníku Európskej únie.
-
Vhodní kandidáti, ktorí neboli nominovaní na členstvo, sú zaradení do rezervného zoznamu.
-
Ak člen nie je ďalej schopný účinne prispievať k práci v skupine alebo odstúpi, predseda môže menovať na zvyšný čas jeho mandátu náhradného člena z rezervného zoznamu.
Článok 4
Činnosť
1. Členovia ESE si spomedzi seba volia predsedu a podpredsedu na celé funkčné obdobie.
2. Pracovný program ESE, ktorý zahŕňa skúmanie z etického hľadiska z vlastnej iniciatívy ESE, schvaľuje predseda Komisie. Za organizáciu práce ESE a jeho sekretariátu zodpovedá Výbor európskych politických poradcov (Bureau of European Policy Advisers - BEPA) Komisie konajúci v úzkej spolupráci s predsedom ESE.
3. Pracovné zasadania ESE sú dôverné. Mimo týchto pracovných zasadaní môže ESE diskutovať o svojej práci s príslušnými oddeleniami Komisie a môže v prípade potreby pozvať zástupcov MVO alebo zastupiteľských organizácií, aby vyjadrili svoje názory. Pracovný program zasadaní ESE sa poskytne príslušným útvarom Komisie.
4. ESE sa obvykle stretáva v sídle Komisie podľa podmienok a kalendára, ktorý stanoví Komisia. ESE by sa mala počas 12 mesiacov stretnúť najmenej šesťkrát, čo by malo byť asi dvanásť pracovných dní ročne. Od členov sa očakáva, že sa zúčastnia aspoň štyroch zasadaní ročne.
5. Na účely prípravy svojich stanovísk a v medziach zdrojov dostupných na túto činnosť ESE
-
ak to považuje za užitočné a/alebo potrebné, môže vyzvať odborníkov s osobitnou spôsobilosťou, aby usmerňovali prácu ESE a poskytovali pre ňu informácie,
-
môže iniciovať vypracovanie štúdií zameraných na zozbieranie všetkých potrebných vedeckých a technických informácií,
-
môže zriaďovať pracovné skupiny na posúdenie špecifických otázok,
-
organizuje okrúhle stoly za účasti verejnosti na podporu dialógu a na zvýšenie transparentnosti každého stanoviska, ktoré vypracuje,
-
vytvára tesné väzby s oddeleniami Komisie, ktoré sa zaoberajú témami, na ktorých pracuje aj skupina,
-
môže vytvárať tesnejšie väzby so zástupcami rôznych etických orgánov v Európskej únii a v kandidátskych krajinách.
6. Každé stanovisko sa bezodkladne po prijatí uverejňuje. Ak sa stanovisko neprijme jednomyseľne, uvedie sa v ňom každý nesúhlasný názor. Ak je z pracovného hľadiska potrebné poskytnúť konzultáciu ku konkrétnej problematike rýchlejšie, vyhotoví sa krátke vyhlásenie, po ktorom môže v prípade potreby nasledovať hlbšia analýza, pričom sa zabezpečí rešpektovanie transparentnosti ako pri ktoromkoľvek inom stanovisku. Stanoviská ESE vždy odkazujú len na aktuálny stav technológií v čase, keď sa stanovisko vydáva. Ak to ESE považuje za potrebné, môže rozhodnúť o aktualizácii svojich stanovísk.
7. ESE prijme svoj rokovací poriadok.
8. Predseda ESE je pred ukončením funkčného obdobia ESE zodpovedný za vypracovanie správy o jej činnosti. Správa o činnosti sa uverejní.
Článok 5
Náklady na zasadania
Cestovné výdavky a diéty spojené so zasadaniami ESE hradí Komisia podľa svojich pravidiel.
Článok 6
Nadobudnutie účinnosti
Toto rozhodnutie sa uverejní v Úradnom vestníku Európskej únie a nadobúda účinnosť dňom nominovania nových členov ESE. Nahrádza sa ním rozhodnutie 2009/757/ES.
V Bruseli 23. decembra 2009